b'\n_START_ARTICLE_\nPala\xc4\x8da Modello, Trst\n_START_PARAGRAPH_\nPala\xc4\x8da Modello je eno od poslopij, ki obkro\xc5\xbeajo Trg Unit\xc3\xa0 v Trstu. Gledano proti morju, je to prva zgradba desno od ob\xc4\x8dinske pala\xc4\x8de. Mimo nje vodi kratka cesta (danes samo za pe\xc5\xa1ce) do Borznega trga._NEWLINE_Kakor ob\xc4\x8dinska pala\xc4\x8da, je bila tudi pala\xc4\x8da Modello zgrajena po na\xc4\x8drtih Giuseppeja Brunija, in sicer dve leti prej (1871). Na tem mestu je v starih \xc4\x8dasih stala cerkvica posve\xc4\x8dena svetemu Roku (morda \xc5\xa1e iz 12. stoletja), pozneje pa cerkev svetega Petra iz \xc5\xa1tirinajstega stoletja, po kateri se je imenoval tudi sam trg, ki je \xc5\xbee v zgodnjem srednjem veku veljal za sredi\xc5\xa1\xc4\x8de mesta._NEWLINE_Stari zgodovinarji vedo povedati, da se je prav za cerkvijo svetega Petra nahajala risarska delavnica, imenovana\xc2\xa0\xc2\xbbmodello\xc2\xab\xc2\xa0(= model) in je po njej dana\xc5\xa1nja pala\xc4\x8da dobila ime. Drugi trdijo, da je vzdevek iz poznej\xc5\xa1e dobe in je hotel poudariti visoko izpopolnjeni slog tega poslopja. Po vsej verjetnosti pa se tako imenuje le zato, ker je slu\xc5\xbeila kot model za izgradnjo ob\xc4\x8dinske pala\xc4\x8de._NEWLINE_Pala\xc4\x8da Modello je bila zelo dolgo sede\xc5\xbe elegantnega hotela, pozneje so se postopoma vanj vselili razni ob\xc4\x8dinski uradi. Preprosti me\xc5\xa1\xc4\x8dani, ki radi kujejo vzdevke, so telamone, ki krasijo zadnje nadstropje pala\xc4\x8de, krstili za\xc2\xa0\xc2\xbbTerque et quaterque\xc2\xab. Kakor jim je bila neznana u\xc4\x8dena latin\xc5\xa1\xc4\x8dina, tako ni bilo jasno, \xc4\x8demu so upodobljeni in koga pravzaprav predstavljajo tisti mo\xc5\xbeje na pala\xc4\x8di. Pozneje se je ta vzdevek oprijel ob\xc4\x8dinskih uradnikov, ki brez potrebe komplicirajo \xc5\xbeivljenje ljudem.'